text: 3F vil til bunds i LM-sagen
  28 februar 2011 kl. 15.51
  Ledelsen i 3F er trætte af, at fagforeningens lokalafdelinger ikke kan sige noget i sagen om LM Wind Power. De vil nu have sagen undersøgt.
  Hvem har vidst noget og hvad har de vidst? Spørgsmålene hober sig op hos ledelsen i 3F, efter at TV SYD i sidste uge bragte indslag om, at der er tvivl om, hvorvidt de lokale 3F-afdelinger gennem årene har kendt til arbejdsforholdene på LM Wind Power.
  Det har fået topledelsen i 3F til at slå i bordet og forlange, at sagen bliver udredt. 
  - Vi kan jo se, at der er folk, som har skader, men som ikke har fået ført deres sag og det kan vi kun beklage, siger næstformand i 3F Johnny Skovengaard.
  
  Tidligere medarbejder: Det passer ikke
  Charlotte Noesgaard er en af de medarbejdere hos LM Wind Power, som i sin tid tog kontakt til den lokale 3F-formand i Vamdrup, Egon Nissen. Gennem sit arbejde med styren hos vindmøllevirksomheden havde hun udviklet symptomer på forgiftning.
  - Det kan ikke passe, at fagforeningen ikke ved noget. Jeg har talt med lokalformand Egon Nissen om, hvad der foregik, siger Charlotte Noesgaard.
  